آمریکانین دوغو یاخاسینی جمعه گونو تأثیری آلتینا آلان و "تروپیک دپرسیون" کاتئگوریسینه دوشورولن فلورانس قاسیرغاسی ندنی ایله یاشامینی ایتیره‌نلرین ساییسی۲۳ نفره یوکسلدی.
قوزئی کارولینا والی‌سی روی کوپر، مطبوعاتا وئردیگی آچیقلامادا، قاسیرغا سببی ایله بو ایالتده ۱۷ نفرین حیاتینی ایتیردیگینی بیلدیردی.
بحرانین داوام ائتدیگینی وورغولایان کوپر،
"ییخیجی سئللر و کولکلر هله ده اینسانلارین جانینا قصد ائدیر. قوزئی کارولینانین بیر چوخ بؤلگه‌سین‌ده تهلوکه داوام ائدیر" دئدی.
دیگر یاندان، قوزئی کارولینانین ساحل زولاغین‌دا اولان ویلمینگتن شهری ده آراج گیریش چیخیشینا قاپادیلدی. شهره یاردیم ایشلری هاوادان ائدیلیر.
قاسیرغانین ووردوغو بیر باشقا ایالت اولان گونئی کارولینادا دا بو آنا قدر ۶ نفرین حیاتینی ایتیردیی بیلدیریلدی.
اولوسال قاسیرغا مرکزی، فلورانسین سرعتینین ساعات‌دا ۵۶ کیلومتره قدر گئریله‌مه‌سی سببی ایله قاسیرغانین "تروپیک دپرسیون" (ساعات‌داکی سرعتی ان چوخ ۶۰ کیلومتر اولان کاتگوری) سویه‌سینه ائندیریلدیگینی بیلدیرمیشدی.
قاسیرغا سببی ایله قوزئی و گونئی کارولینادا بیر چوخ ائوی سو باسدی.
قاسیرغانین، ۱۷۰ میلیارد دلارلیق زیانا سبب اولابیله‌جگی تخمین ائدیلیر.
